142
Dasal a mangahes so sidong do Dios
Salmo ni David.
1 Tawagan ko o Dios a somidong diaken as machisiasi ako sia. 2 Iya o vahyan ko no atavo a reklamo ko kano atavo a problema ko. 3 An abo dana o mapaparin ko am iya o makapanmo so mayanong ko a parinyen. Ta do panahanan ko am chitahen da yaken a tolohen no komontra sa diaken. 4 An tiban ko do maypadivon am arava o mavoya ko a omonong, somidong anmana omprotekta diaken.
5 Imo o tawagan ko a somidong diaken mo Apo, ta imo o pachipelan ko. Mayvoyvoh a imo o ichakey ko do viay ko. 6 Adngeyen mo o ipachisiasi koaya dimo as sidongen mo yaken, ta tayto ako oyod a madispresio. Librien mo yaken dira do komontra saya diaken, ta maheheyet sira kaniaken. 7 Librien mo yaken do akmaya sia a kavahoran ko tapian masoyot ako anti do panghovokan da no mahosto so kapanganohed dimo a omdaday dimo a makayamot do oyod a rakoh a kapichapian mo diaken.